KOMISSION ASETUS (ETY) N:o 3937/88,
annettu 16 päivänä joulukuuta 1988,
varastointielinten jalostamattomien kuivattujen korinttien myynnistä rusinatahnan valmistukseen
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä-ja vihannesjalostealan yhteisestä markkinajärjestelystä 24 päivänä helmikuuta 1986 annetun neuvoston asetuksen (ETY) N:o 426/86(1), sellaisena kuin se on viimeksi muutettuna asetuksella (ETY) N:o 2247/88(2), ja erityisesti sen 8 artiklan 8 kohdan ja 20 artiklan,
ottaa huomioon hedelmä-ja vihannesjalostealan tuotantotukijärjestelmän yleisten sääntöjen vahvistamisesta 8 päivänä toukokuuta annetun neuvoston asetuksen (ETY) N:o 1277/84(3), ja erityisesti sen 6 artiklan 1 kohdan,
sekä katsoo, että
varastointielinten jalostamattomien kuivattujen viinirypäleiden ja kuivattujen viikunoiden ostamisesta, myymisestä ja varastoimisesta 12 päivänä maaliskuuta 1985 annetun komission asetuksen (ETY) N:o 626/85(4), sellaisena kuin se on muutettuna asetuksella (ETY) N:o 2328/88(5), 6 artiklassa säädetään, että tiettyyn käyttöön tarkoitetut tuotteet myydään ennakolta vahvistettuun hintaan tai tarjouskilpailulla,
uuden markkinointimahdollisuuden hyödyntämiseksi olisi säädettävä, että interventioelinten hallussa olevat jalostamattomat kuivatut korintit voidaan myydä rusinatahnan valmistukseen ennakolta vahvistettuun hintaan; myyntiin saatettavat määrät olisi rajoitettava teollisuuden käyttömahdollisuuksien mukaisesti,
oikean käyttötavan takaamiseksi olisi määriteltävä valmistettava lopullinen tuote; olisi vaadittava vakuutta jalostamisesta sen takaamiseksi, että jalostamattomat kuivatut korintit käytetään voimassa olevien säännösten mukaisesti,
asetuksessa (ETY) N:o 626/85 vahvistetaan varastointielinten tuotteiden myyntiin sovellettavat ehdot; olisi täydennettävä kyseisen asetuksen 7 artiklan 2 kohdassa tarkoitettuun ostohakemukseen tehtäviä merkintöjä ostajan ilmoituksella, jossa määritellään tuotteisiin sovellettavat käyttörajoitukset, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Varastointielinten asetuksen (ETY) N:o 626/85 mukaisesti ostamat jalostamattomat kuivatut korintit voidaan myydä ennakolta vahvistettuun hintaan rusinatahnan valmistamiseksi tässä asetuksessa vahvistettujen säännösten mukaisesti.
2 Myyntiin saatettavat määrät rajoitetaan suhteessa todennäköisiin markkinointimahdollisuuksiin säädettyä käyttöä varten.
2 artikla
1 Jalostamattomia kuivattuja korintteja käytetään CN-koodiin 2007 kuuluvan rusinatahnan valmistukseen.
Valmistaminen on saatettava loppuun viimeistään 120 päivää asetuksen (ETY) N:o 626/85 8 artiklan 2 kohdassa tarkoitetun ostohakemuksen hyväksymispäivän jälkeen.
2 On annettava vakuus jalostamisesta sen takaamiseksi, että jalostamattomat kuivatut korintit käytetään niiden käyttöä varten vahvistetussa määräajassa 1 kohdan mukaisesti.
3 artikla
Ostohakemukseen on sisällyttävä asetuksen (ETY) N:o 626/85 7 artiklan 2 kohdassa mainittujen merkintöjen lisäksi ilmoitus, jolla hakija sitoutuu käyttämään tuotteet tämän asetuksen 2 artiklan 1 kohdassa ilmoitettua tarkoitusta varten.
4 artikla
Ajanjaksona, jona jalostamattomat kuivatut korintit tarjotaan myyntiin tämän asetuksen mukaisesti, jäsenvaltioiden on ilmoitettava komissiolle:
a) viimeistään kunkin kuukauden 10 päivänä edellisen kuukauden 16:nnesta päivästä viimeiseen päivään myyty määrä;
b) viimeistään kunkin kuukauden 25 päivänä kyseisen kuukauden ensimmäisestä päivästä 15:nteen päivään myyty määrä.
5 artikla
Tämän asetuksen mukaisesti myynnistä huolehtivat varastointielimet, sovellettavat hinnat, myyntiin saatettavat määrät sekä jalostamisvakuuden määrä on määritelty asetuksen (ETY) N:o 426/86 22 artiklassa vahvistetun menettelyn mukaisesti.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 1988.